钦定古今图书集成/明伦汇编/官常典/第577卷 > 秦纮
## 钦定古今图书集成/明伦汇编/官常典/第577卷 > 秦纮

按《明外史》本传：“纮字世缨，单人。景泰初进士。授南京
御史。劾治内官傅锁儿罪，谏止江南采翠毛、鱼魫等
使，权贵忌之，蜚语闻。会考察御史，都御史轩𫐐坐纮
擅受民讼，谪湖广驿丞。天顺初，以荐迁雄县知县。奉
御杜坚捕天鹅，从人暴横，纮执杖之，坐下诏狱。民五
千诣阙讼，乃调知府谷，迁葭州知州，调秦州。母丧去”
官。州人乞借纮，服阕，还故任。寻擢巩昌知府，改西安，
迁陕西右参政。岷州番乱，提兵三千破之，进俸一级。
成化十三年擢右佥都御史，巡抚山西，奏镇国将军
奇涧等罪。奇涧父庆成王锺镒为奏辩，且诬纮。帝重
违王意，逮纮下法司治，事皆无验。于是夺奇涧等三
人爵，王亦削禄三之一，而改纮抚河南。寻复调宣府。
小王子数万骑寇大同，败总兵官许宁，长驱入顺圣
川，掠宣府境。纮与总兵官周玉等邀击，遁去。寻入掠
兴宁口，连战却之，追还所掠，玺书劳焉。进左佥都御
史，巡抚如故。奏革镇守内臣舍人，召为户部右侍郎。
万安逐尹旻，诬纮旻党，降广西右参政。进福建左布
政使，总制两广军务。奏言：“中官武将总镇两广者，率
纵私人扰商贾，高居私家，擅理公事，贼杀不辜，交通
土官为奸利。而天下镇守官皆得擅执军职，受民讼，
非制。请严禁绝。总镇府故有赏功所，岁储金钱数万，
费出无经，宜从都御史勾稽。广、潮、南、韶多盗，当设社
学，编保甲，教诲而要束之，俾绝盗源。”帝悉从其请。恩
城知州岑钦攻逐田州知府岑溥，与泗城知州岑应
分据其地。纮入田州，逐走钦，还溥于府，留官军戍之，
乱遂定。遣将讨黎贼，陵水猺贼德庆皆平。纮之初莅
镇也，劾总兵官安远侯柳景贪暴，逮下狱。景乃讦纮
勘无左证，法司当景死。景连姻周太后，家有奥援，讦纮不已。诏并逮纮廷。鞫卒无罪。诏宥景死，夺爵闲住，
而纮亦罢归。大臣王恕等请留纮，不纳。既归，廷臣复
连章言纮可大用。居数月，起南京户部尚书，引疾去。
十四年秋，寇大入花马池，败官军孔坝沟，直抵平凉。
言者谓纮有威名，虽老可用。诏起户部尚书兼右副
都御史，总制三边军务。纮驰至固原，按行败所。躬祭
阵亡将士，掩其骼。奏录死事指挥朱鼎等五人，恤军
士战没者家。劾治败将杨琳等四人罪，更易守将，练
壮士，兴屯田，申明号令，军声大振。初，寇未入河套，平
凉、固原皆内地无患。自孛来住牧后，固原当兵冲，为
平、庆、临巩门户，而城隘民贫，兵力单弱，商贩不至。纮
乃拓治城郭，招徕商贾，建改为州，而身留节制之。奏
言：“固原主客兵止万八千人，散守城堡二十四，势分
力弱，宜益兵。旧临、巩、秦州诸军，岁赴甘、凉备御，及他
方有警，又调兵甘、凉，或发京军征讨。夫京师天下本
边，将手握重兵，而一遇有事，辄请京军，非彊干弱枝
之道也。请自今京兵毋轻发，临、巩、甘、凉诸军亦宜各
还本镇。但选知兵宿将一二人，各守其地。人以戍为
家，军以将为命，自乐趋役而有战心，计之得者也。纮
见固原迤北延袤千里，闲田数十万顷，旷野近边，无
城堡。可依议于花马池迤西至小盐池二百里，每二
十里筑一堡，堡周四十八丈，役军五百人。固原迤北
诸处，亦各筑屯堡，募人屯种，每顷税米五石，岁可得
五十万石。”规画已定，而宁夏巡抚刘宪为梗。纮乃奏
曰：“窃见《三边》情形，延、绥、甘、凉地虽广而士马精彊，宁
夏怯弱矣。然河山险阻，惟花马池至固原。军既怯弱，
又墩台疏远，敌骑得长驱深入，故当增筑墩堡。韦州
豫望城诸处亦然。今固原迤南修筑将毕，惟花马池
迤北二百里当筑十堡，而宪危言阻众，且废垂成之
功。乞令宪制三边，而改臣抚宁夏，俾得终边防，于事
为便。”帝下诏责宪，宪引罪，卒行纮策。修筑诸边城堡
一万四千馀所，垣堑六千四百馀里，固原屹为重镇。
纮又以意作战车，名《全胜车》，诏颁其式于诸边。在事
三年，四镇晏然，前后经略西陲者莫及。十七年召还
视部事。以年老连章力辞，乞致仕。诏赐敕乘传归，月
廪岁隶如制。明年卒，年八十。赠少保，谥襄毅。纮廉介
绝俗，妻孥菜羹麦饭常不饱。性刚果，勇于除害，不自
顾虑。士大夫识与不识，称为伟人。在两广被逮时，方
议讨后山贼。治军事毕，从容就道，仪卫驺从不贬损。
既逾岭，始囚服就系。谓官校曰：“两广蛮夷杂处，总制
体尊遽就拘执，损国威。今既逾岭，真囚矣。”其严重得
体如此。刘瑾乱政，纮家奴憾纮妇弟杨瑾，以纮所遗
火炮投缉事校尉，诬瑾畜违禁军器。刘瑾怒，归罪于
纮，籍其家无所得。言官张九叙、凃敬等复希旨劾纮，
士类嗤之。